AMANAH พุ่งแรง 21% โบรกฯ ชี้ราคาหุ้นยังน่าลงทุน
AMANAH พุ่งแรง 21% คาดนักลงทุนมั่นใจมากขึ้นหลังได้รับข้อมูลจากบริษัท ล่าสุด ณ เวลา 15.06 น. อยู่ที่ 1.46 บาท บวก 0.26 บาท หรือ 21.67% สูงสุดที่ 1.52 บาท ต่ำสุดที่ 1.18 บาท ด้วยมูลค่าซื้อขาย 280.49 ล้านบาท ด้าน โบรกฯ มองธุรกิจน่าสนใจ-ราคาหุ้นยังน่าลงทุน
4 ก.ย. 2560

ผู้สื่อข่าวรายงานว่า ราคาหุ้นบริษัท อะมานะฮ์ ลิสซิ่ง จำกัด (มหาชน) หรือ AMANAH ล่าสุด ณ เวลา 15.06 น. อยู่ที่ 1.46 บาท บวก 0.26 บาท หรือ 21.67% สูงสุดที่ 1.52 บาท ต่ำสุดที่ 1.18 บาท ด้วยมูลค่าซื้อขาย 280.49 ล้านบาท ขณะที่ดัชนีตลาดหุ้นโดยรวมลบ 0.14%
โดยนายกิจพล ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยว่า ราคาหุ้น AMANAH ปรับตัวขึ้น ด้วยวอลุ่มเทรดที่เข้ามาอย่างหนาแน่น คาดว่าจะเป็นผลจากที่มีนักลงทุนบางกลุ่มได้เข้าไป Visit ขอข้อมูลจากผู้บริหารของ AMANAH แล้วทำให้เกิดความเชื่อมั่นใจการลงทุนมากขึ้น ความกังวลต่าง ๆ หมดไป
ทั้งนี้เนื่องจากที่ผ่านมา AMANAH ไม่ได้เปิดตัวมากนัก จึงเป็นเรื่องยากที่นักลงทุนจะรับรู้ข้อมูลของ AMANAH เพื่อใช้ในการตัดสินใจการลงทุน ส่งผลให้ราคาหุ้น AMANAH มีความผันผวนมากด้วย ทั้งที่มองว่าธุรกิจของ AMANAH ถือว่าน่าสนใจ และปัจจุบันราคาหุ้นอยู่ในระดับบาทต้นๆ ถือว่าลงทุนได้
พร้อมให้แนวรับ 1.30 บาท ส่วนแนวต้าน 1.50-1.60 บาท